## Javnoovršiteljski poslovnik

### NN 47/2011 (26.4.2011.), Javnoovršiteljski poslovnik

MINISTARSTVO PRAVOSUĐA

1075

Na temelju članka 65. i članka 25. stavka 5. Zakona o javnim ovršiteljima (»Narodne novine« broj 139/10.), ministar pravosuđa donosi

JAVNOOVRŠITELJSKI POSLOVNIK

I. OPĆE ODREDBE

Sadržaj poslovnika

Članak 1.

(1) Ovim se Poslovnikom uređuju vrste, oblik i sadržaj te način vođenja i čuvanja javnoovršiteljskih upisnika, knjiga i spisa, primanje isprava i predmeta od vrijednosti i drugih predmeta povjerenih na čuvanje javnom ovršitelju u provedbi ovrhe te poduzimanje drugih radnji iz ovlasti javnog ovršitelja.

(2) Ovim se Poslovnikom uređuje oblik, sadržaj i način izdavanja i oduzimanja javnoovršiteljskih pečata i žiga.

Nadzor nad primjenom javnoovršiteljskog poslovnika

Članak 2.

Nadzor nad primjenom ovoga Poslovnika obavlja Ministarstvo nadležno za poslove pravosuđa (u daljnjem u tekstu: Ministarstvo).

Odgovarajuća primjena odredaba o ovlastima javnog ovršitelja

Članak 3.

Odredbe ovoga Poslovnika o ovlastima javnog ovršitelja na odgovarajući se način primjenjuju i na druge osobe koje rade u javnoovršiteljskom uredu koje su ovlaštene za poduzimanje službene radnje.

Primjena drugih propisa

Članak 4.

Na pitanja koja nisu uređena ovim Poslovnikom na odgovarajući se način primjenjuju odredbe Sudskog poslovnika ako Zakonom o javnim ovršiteljima, ovim Poslovnikom ili drugim propisima nije drugačije određeno.

II. JAVNOOVRŠITELJSKI UPISNICI, IMENICI I DRUGE EVIDENCIJE

Upisnici, imenici i druge evidencije

Članak 5.

(1) Javni ovršitelj dužan je u elektroničkom obliku voditi upisnike, imenike i druge knjige propisane Zakonom o javnim ovršiteljima, ovim Poslovnikom i drugim propisima.

(2) Javnoovršiteljska komora (u daljnjem tekstu: Komora) može odrediti vođenje i drugih evidencija te utvrditi njihov oblik i sadržaj.

(3) Upisnici, imenici i druge knjige, vode se po jedinstvenoj metodi za sve javne ovršitelje, kojom se osigurava svakodnevni ispis svih dokumenata sukladno ovom Poslovniku.

(4) Svaki javni ovršitelj i Komora odgovaraju za primjenu jedinstvene metodologije elektroničkog vođenja upisnika, imenika i drugih knjiga, kao i čuvanje takvih podataka.

Upisnici i druge knjige koje je javni ovršitelj dužan voditi

Članak 6.

Javni ovršitelj vodi sljedeće upisnike i druge knjige:

1. upisnik za ovrhu »OVRO«

2. upisnik za dostavu »UZD«

3. knjiga pologa »KP«

4. očevidnik stvari koje se prodaju u ovršnom postupku »OSP«

5. poslovni upisnik »PUO«

6. zajednički abecedni imenik.

Upisnik za ovrhu »OVRO«

Članak 7.

(1) Upisnik za ovrhu (članak 51. stavak 1. točka 1. Zakona o javnim ovršiteljima) sadrži rubrike za upis sljedećih podataka: redni broj, nadnevak i sat primitka, prezime, ime, naziv ili tvrtku, osobni identifikacijski broj (OIB), adresu ili sjedište ovrhovoditelja i ovršenika, vrstu, naziv i poslovni broj isprave na temelju koje se traži postupanje javnog ovršitelja, iznos tražbine, nadnevak donošenja odluke, vrstu poduzete službene radnje uz oznaku isprave, nadnevak primitka pravnog lijeka i drugog pravnog sredstva s naznakom podnositelja, naznaka pravodobnosti pravnog lijeka i drugog pravnog sredstva, nadnevak dostave sudu, naziv suda, nadnevak ovršnosti, iznos i osnova naplaćenih pristojbi, ako postoji oslobođenje od plaćanja pristojbe, pravna osnova oslobađanja od plaćanja pristojbe, iznos i osnova naplaćene javnoovršiteljske nagrade i primjedba.

(2) Prigodom upisivanja u upisnik popunit će se samo one rubrike koje se tiču određenog upisa. U rubrike u kojima treba potvrditi da je određena radnja obavljena na način naznačen u zaglavlju odgovarajuće rubrike odnosno da su utvrđene određene okolnosti navedene u zaglavlju rubrike upisat će se »DA«. U rubrike koje ne treba popuniti stavit će se vodoravna crtica (»-«).

Upisnik za dostavu »UZD«

Članak 8.

Upisnik za dostavu (članak 51. stavak 1. točka 2. i 3. Zakona o javnim ovršiteljima) sadrži rubrike za upis sljedećih podataka: redni broj, prezime i ime, naziv ili tvrtku, OIB, adresu ili sjedište stranke koja zahtijeva dostavu, prezime, ime, naziv ili tvrtku, adresu ili sjedište stranke kojoj se dostava ima obaviti, nadnevak i sat kada je dostava obavljena, prezime i ime, naziv ili tvrtku, adresu ili sjedište te svojstvo osobe kojoj je dostava obavljena, razloge neuspjele dostave, iznos i osnova naplaćene javnoovršiteljske nagrade, primjedbe.

Knjiga pologa »KP«

Članak 9.

Knjiga pologa sadrži rubrike za upis sljedećih podataka: redni broj, nadnevak preuzimanja pologa, prezime i ime, naziv ili tvrtku, OIB, adresu ili sjedište stranke koja je predala polog uz naznaku načina na koji je utvrđena njena istovjetnost, točnu oznaku preuzetog pologa i radnje koje treba obaviti, prezime i ime, naziv ili tvrtku, OIB, adresu ili sjedište stranke u čiju korist je polog predan, iznos i osnova naplaćene javnoovršiteljske nagrade, primjedbu.

Očevidnik stvari koje se prodaju u ovršnom postupku »OSP«

Članak 10.

Očevidnik stvari koje se prodaju u ovršnom postupku sadrži rubrike za upis sljedećih podataka: redni broj, poslovni broj ovršnog spisa na koji se odnose te stvari, jesu li preuzete, nadnevak preuzimanja stvari, prezime i ime, naziv ili tvrtku, OIB, adresu ili sjedište stranke koja je predala stvar, točnu oznaku stvari, prezime i ime, naziv ili tvrtku, OIB, adresu ili sjedište osobe kod koje se stvari nalaze, radnje koje treba obaviti, iznos i osnova naplaćene javnoovršiteljske nagrade, primjedba.

Poslovni upisnik »PUO«

Članak 11.

(1) Poslovni upisnik sadrži rubrike za upis sljedećih podataka: redni broj, nadnevak upisa, prezime i ime, naziv ili tvrtku, OIB, adresu ili sjedište stranke, kratak opis radnje, oznaku vrijednosti, iznos i osnova naplaćenih pristojbi, ako postoji oslobođenje od plaćanja pristojbe, pravna osnova oslobađanja od plaćanja pristojbe, iznos i osnova naplaćene javnoovršiteljske nagrade, oznaku za kretanje spisa i primjedbu.

(2) U Poslovni upisnik upisuju se sve javnoovršiteljske isprave te sve druge javnoovršiteljske radnje, osim onih koje se upisuju u posebne upisnike ili druge knjige.

Zajednički abecedni imenik

Članak 12.

(1) U zajednički abecedni imenik upisuju se stranke koje se upisuju u upisnike iz članka 7., 8., 9., 10. i 11. ovog Poslovnika.

(2) Zajednički abecedni imenik sadrži rubrike za upis sljedećih podataka: redni broj upisa, prezime, ime, naziv ili tvrtku, OIB, adresu ili sjedište stranke i oznaku upisnika povjerenog posla i broja toga upisnika.

(3) Ako sudjeluje više stranaka u imenik se upisuje svaka stanka posebno pod početnim slovom koje odgovara početnom slovu njenog prezimena odnosno naziva ili tvrtke.

Provjera pravilnosti vođenja upisnika i drugih knjiga

Članak 13.

(1) Pravilnost vođenja upisnika i drugih knjiga javnog ovršitelja ispitat će predsjednik Komore najmanje jednom godišnje.

(2) Ako predsjednik Komore ne nađe nepravilnosti u vođenju upisnika i drugih knjiga, izdat će potvrdu da su upisnici i druge knjige uredno vođene s naznačenim nadnevkom primitka upisnika ili knjige, obavljenog pregleda i izdavanja potvrde.

(3) Ako predsjednik Komore utvrdi nepravilnosti u vođenju upisnika odnosno drugih knjiga, odredit će javnom ovršitelju primjereni rok za otklanjanje tih nepravilnosti. Ako javni ovršitelj u dodijeljenom mu roku ne otkloni nepravilnosti u vođenju upisnika odnosno drugih knjiga predsjednik Komore pokrenut će odgovarajući postupak protiv javnog ovršitelja pred tijelima Komore.

III. RAD U JAVNOOVRŠITELJSKOM UREDU

Raspodjela, redoslijed, način i vrijeme službenih radnji

Članak 14.

Javni ovršitelj sam raspoređuje i određuje način i vrijeme poduzimanja službenih radnji u svom uredu, sukladno Zakonu o javnim ovršiteljima, ovom Poslovniku i Pravilniku o javnoovršiteljskim uredima i radnom vremenu.

Vrijeme primitka pismena

Članak 15.

(l) Pismena se u javnoovršiteljskom uredu primaju u pravilu u radno vrijeme. Primitak pismena neposredno od stranaka javni ovršitelj može ograničiti na radno vrijeme određeno za primanje stranaka.

(2) Ograničenja iz stavka

l. ovoga članka ne odnosi se na hitne slučajeve.

Osoba ovlaštena za primanje pismena

Članak 16.

(1) Pismena u javnoovršiteljskom uredu dužni su primiti javni ovršitelj i svaka osoba zaposlena u njegovom uredu. Ako je primitak pismena vezan uz poduzimanje kakve službene radnje, pismeno umjesto javnog ovršitelja smije preuzeti samo osoba ovlaštena za poduzimanje te radnje.

(2) Poštanske pošiljke preuzima javni ovršitelj ili osoba zaposlena u njegovom uredu koja je za to posebno ovlaštena.

Otvaranje pošte

Članak 17.

(1) Omoti pisama otvaraju se tako da se ne oštete poštanski pečati i žigovi. Svakom pismenu priložit će se uvijek omot u kojem je pismeno stiglo.

(2) Sadržaj omota (broj pismena i priloga) utvrdit će se bilješkom o primitku ili posebnim zapisnikom uz koji će se priložiti omot i primljena pismena. Poseban zapisnik sačinit će se osobito ako se sadržaj omota ne podudara s naznakom na omotu te ako su omoti preporuka, paketa ili druge pošiljke primljeni oštećeni, a postoji sumnja o neovlaštenom ili zlonamjernom otvaranju. Takav zapisnik sastavlja javni ovršitelj ili osoba koja je ovlaštena zamjenjivati javnog ovršitelja u poduzimanju određenih javnoovršiteljskih radnji.

(3) Ako je u jednom omotu prispjelo više pismena, omot će se priložiti uz jedno od pismena. Na ostalim pismenima, ispod bilješke o primitku, označit će se spis u kojemu se omot nalazi.

(4) Ako je omot preporučene pošiljke ili one na kojoj je označena vrijednost oštećen, javni ovršitelj ili ovlaštena osoba će ga preuzeti nakon komisijskog utvrđenja sadržaja pošiljke. Pošta će o preuzimanju takve pošiljke izdati primjerak komisijskog zapisnika.

Bilješka o primitku

Članak 18.

(1) Na primjerak pismena određenog za javnog ovršitelja stavit će se bilješka o primitku, u pravilu na prvoj strani u sredini gornjeg dijela lista. Bilješka o primitku sadrži prezime i ime javnog ovršitelja i oznaku njegova sjedišta, nadnevak, sat i minutu primitka i podatke o načinu primitka (npr.: »neposredno«, »preko pošte«, ili »preporučeno« i sl.), o broju primjeraka, priloga i pristojbenih biljega, je li stiglo poštom otvoreno ili s oštećenim omotom, o mogućim predmetima i gotovom novcu koji su dostavljeni uz pošiljku i slično.

(2) Ako je poštanska pošiljka preporučena, bilješka će sadržavati i nadnevak poštanskog žiga te pošiljke koji je označen kao dan predaje pošti. Ako se na poštanskom žigu zbog nejasnoća ne može utvrditi dan predaje pošti označit će se to na pismenu. Ako postoji sumnja da nije održan rok, zatražit će se izvještaj od pošte.

(3) Ako se prilikom otvaranja pošiljke utvrdi da je uz pismeno priložen novac ili druga vrijednost, sastavit će se poseban zapisnik u kojem će se utvrditi iznos odnosno vrijednost. Te će se vrijednosti poslije upisa pismena u odgovarajući upisnik upisati i u Knjigu pologa. Ispod bilješke o primitku označit će se broj Knjige pologa.

(4) Nedostatke i nepravilnosti utvrđene prigodom otvaranja pošiljke, ako nema razloga za sastavljanje posebnog zapisnika treba utvrditi kratkom bilješkom (npr.: ako pismenu nedostaju prilozi, stavit će se »primljeno bez priloga«, a ako mu nedostaju samo pojedini prilozi, treba navesti njihove nazive i slično).

(5) Ako se u omotu nađe pismeno adresirano na drugog javnog ovršitelja, sud, drugo državno tijelo, pravnu ili fizičku osobu, stavit će se odgovarajuća bilješka ispod bilješke o primitku (npr. »pogrešno dostavljeno«) i pismeno uputiti adresatu.

(6) Bilješka o primitku stavit će se na sve pošiljke i dostavnice koje su vraćene zbog neizvršenog uručenja pošiljke adresatu.

(7) Osoba koja je u javnoovršiteljskom uredu primila pismenu pošiljku dužna je, na zahtjev podnositelja, izdati potvrdu o primitku na kopiji predanog pismena ili potpisom i stavljanjem pečata javnog ovršitelja u predajnoj knjizi donositelja ako su u njoj točno navedena pismena koja se predaju, broj mogućih daljnjih primjeraka, rubrika itd., ili izdavanjem potvrde o primljenom pismenu.

(8) Ako je uz pismeno priložena dostavnica, primitak pismena će se potvrditi na dostavnici stavljanjem nadnevka, potpisa i službenog pečata, a potvrđena dostavnica vratit će se odmah pošiljatelju.

(9) Bilješke iz stavka 1. do 8. ovoga članka potpisat će osoba koja je pismeno primila.

Obračunavanje pristojbi

Članak 19.

Javni ovršitelj ili osoba koju je on ovlastio za primitak pismena obračunat će i poništiti pristojbene biljege koji se lijepe na podnesak, priloge i ostala pismena prema propisima o naplati pristojbi i odredbama ovoga Poslovnika.

Otpremanje i dostava javnoovršiteljskih pošiljki

Članak 20.

(1) Pismena koja treba otpremiti iz javnoovršiteljskog ureda upisat će se u odgovarajuću knjigu za otpremu ili dostavu (Dostavna knjiga za poštu – Obrazac broj 1 ili Dostavna knjiga za mjesto – Obrazac broj 2).

(2) Pismena za koja je potreban dokaz o primitku dostavit će se strankama i drugim osobama uz dostavnicu odnosno povratnicu.

IV. JAVNOOVRŠITELJSKI SPISI

Osnivanje spisa

Članak 21.

(1) Pismeno u povodu kojeg treba osnovati novi spis upisat će se istog dana kad je primljeno odnosno prvi naredni radni dan u odgovarajući upisnik i imenik.

(2) Pismeno u povodu kojega se osniva novi spis stavit će se u omot spisa od čvršćeg papira, kartona ili drugog odgovarajućeg materijala (Obrazac broj 3) i upisat će se u popis pismena koji je tiskan na unutarnjoj strani omota spisa. Kad to postane potrebno, spisu će se priložiti poseban arak za nastavak popisa pismena (Obrazac broj 4) na kojem će se nastaviti upisivanje pismena nakon što bude popunjen popis pismena na omotu spisa.

(3) Na naslovnoj strani omota spisa, u gornjem lijevom uglu, otisnuta je oznaka javnoovršiteljskog ureda. U gornjem desnom i donjem lijevom uglu upisat će se oznaka spisa, a na sredini će se upisati podaci o predmetu i strankama.

(4) Javni ovršitelj može na omot spisa unijeti i druge rubrike i oznake odnosno obavljati druge upise.

Oznaka spisa

Članak 22.

(1) Na svaki spis stavit će se oznaka koja se sastoji od kratice naziva upisnika u koji je upisan ispisana velikim slovima, rednog broja upisa i posljednja dva broja godine u kojoj je predmet unesen u upisnik. Javni ovršitelj može na svojim spisima imati i druge oznake.

(2) Pojedina pismena u spisu označavat će se u gornjem desnom uglu poslovnim brojem koji će sadržavati oznaku spisa i podbroj (redni broj kojim se označuje pojedino pismeno ili odluka prema redoslijedu kojim je upisano u popisu pismena).

(3) Poseban podbroj dobivat će svaki podnesak i dopis, odluke koje se dostavljaju strankama, zapisnici i druge javnoovršiteljske isprave, vraćene neuručene dostavnice i drugi važniji podnesci upućeni strankama, sudionicima, drugim tijelima i sudovima.

(4) Listovi u spisu označavat će se rednim brojem, olovkom u crvenoj boji u desnom gornjem uglu od broja 1 dalje, bez obzira na podbroj. Broj listova upisat će se uz odgovarajuće pismeno u rubrici popisa pismena.

(5) Pismena koja se odnose na predmete u tijeku ulagat će se u odgovarajući spis po vremenskom redoslijedu primitka.

Prilozi

Članak 23.

(l) Prilozi uz pojedina pismena ulagat će se u spis zajedno s pismenom na koje se odnose. Prilozi će se označavati poslovnim brojem odgovarajućeg pismena uz stavljanje velikog slova abecednim redom na svaki prilog posebno.

(2) Izvornici isprava koje nakon dovršenog postupka treba vratiti strankama ulagat će se, u pravilu, u zajednički otvoreni omot, na kojem će se, s vanjske strane, navesti koje se isprave u njemu nalaze.

(3) Uz odgovarajuće pismeno u kojem su izvornici bili priloženi priložit će se, po potrebi, prijepis odnosno preslika izvornika koji treba zadržati u spisu. Ostali prilozi koji se zbog oblika ili vrste ne mogu ulagati u spis pohranit će se odvojeno. Na pismenu kojem su priloženi i u popisu pismena stavit će se bilješka o tome gdje su ti prilozi pohranjeni.

(4) U popis pismena, uz redni broj pismena na koje se prilozi odnose, navest će se u posebnoj rubrici određenoj za evidentiranje priloga, broj priloga, a po potrebi i oznaka slova kojima su prilozi obilježeni.

(5) Odredbe prethodnih stavaka ovoga članka primjenjivat će se ako Zakonom o javnim ovšiteljima ili drugim propisima nije drugačije određeno.

Uvezivanje spisa

Članak 24.

(1) Javni ovršitelj i osobe zaposlene u njegovom uredu dužni su brižljivo paziti da se sva pismena u spisu označavaju i uredno upisuju u popis pismena sukladno odredbama ovog Poslovnika.

(2) Spisi sa više od 10 listova uvezat će se zajedno s omotom i popisom pismena prošivanjem. Prigodom uvezivanja valja paziti na to da tekst pismena ostane vidljiv i neoštećen. U spis će se uvezati pismena i njihovi prilozi koji trajno ostaju u spisu.

(3) Opsežniji spisi s više od 200 listova uvezat će se u posebne omote koji se označavaju rimskim brojevima (npr. omot I, II itd.). Popis pismena za spise od više omota vodit će se kod prvog omota i teći će kronološkim redom bez obzira na broj omota.

Promjena oznake spisa

Članak 25.

(1) Ako tijekom rada na određenom predmetu nastane potreba za promjenom oznake spisa, precrtat će se na omotu oznaka ranijeg spisa povlačenjem vodoravne crte po sredini ranije oznake olovkom u crvenoj boji, a ispod nje upisat će se nova.

(2) Nova oznaka spisa unijet će se i u popis pismena prema vremenu kad je oznaka spisa izmijenjena. U tom slučaju nova pismena dobivat će novu oznaku spisa, a podbrojevi na pismenima označavat će se redom dalje.

(3) U upisniku u koji je bila unijeta ranija oznaka predmeta naznačit će se nova oznaka spisa.

Spajanje spisa

Članak 26.

(1) Javni ovršitelj može odrediti u slučaju potrebe spajanje više spisa radi provedbe jedinstvenog postupka.

(2) Spojeni jedinstveni spis vodit će se pod brojem najstarijeg spisa.

(3) Nakon izvršenog spajanja u upisnicima u kojima su zavedeni pripojeni spisi u rubrici za primjedbe upisat će se oznaka jedinstvenog spisa, dok će se u upisniku u kojem se vodi jedinstveni spis navesti oznake spojenih spisa.

(4) Na omotu jedinstvenog spisa označit će se olovkom u boji spojeni spis ispod oznake jedinstvenog spisa. Bilješke i oznake s omota pripojenog spisa koje su od važnosti i za spojeni spis prenijet će se na omot jedinstvenog spisa.

(5) Pripojeni spis upisat će se u popis pismena jedinstvenog spisa pod jedan redni broj, a taj će se popis dalje voditi kao zajednički popis pismena. Pri označavanju broja listova primjenjivat će se odredbe članka 22. ovog Poslovnika.

Razdvajanje spisa

Članak 27.

(1) Ako javni ovršitelj odluči razdvojiti spojene spise ili izdvojiti dio jednog spisa, u izdvojeni će se spis uložiti ona pismena koja se samo na njega odnose. Ostala pismena koja su potrebna za izdvojeni spis, prepisat će se ili preslikati, ovjeriti i priložiti izdvojenom spisu.

(2) Razdvojeni ili izdvojeni spis upisat će se u odgovarajućem upisniku pod novim rednim brojem i dobit će novu oznaku, ako je već ranije nije imao.

(3) Oznake i bilješke koje su se nalazile na zajedničkom omotu, a odnose se na razdvojeni ili izdvojeni spis, precrtat će se i prenijeti na omot razdvojenog ili novoosnovanog spisa. Za taj spis sastavit će se novi popis pismena ako nije već ranije vođen. U do tada vođenom zajedničkom popisu pismena, u rubrici za primjedbe, označit će se koji je spis ili dio spisa izdvojen i koja su pismena iz zajedničkog spisa uložena u razdvojeni spis. Pismena koja se prilažu razdvojenom ili izdvojenom spisu, bilo u izvorniku ili ovjerovljenom prijepisu ili preslici, unijet će se u popis pismena tog spisa onim redom kojim su nastala.

Privremeno spajanje spisa

Članak 28.

(1) Na privremeno spajanje spisa na odgovarajući će se način primjenjivati odredbe ovoga Poslovnika o spajanju spisa.

(2) Na razdvajanje privremeno spojenih spisa na odgovarajući će se način primjenjivati odredbe ovoga Poslovnika o razdvajanju spisa.

Prilaganje spisa

Članak 29.

(1) Kada se jedan spis priloži drugom radi uvida ili iz drugih razloga, u popisu pismena glavnog spisa označit će se pismeno osnovom kojeg je spis priložen, poslovni broj te naziv tijela čiji je spis priloženi.

(2) Na omotu glavnog spisa kojem je priložen drugi spis navest će se olovkom u crvenoj boji oznaka spisa koji mu je priložen. U upisniku, u rubrici primjedbe, spisa koji je priložen drugom spisu zabilježit će se oznaka glavnog spisa, a kod glavnog spisa oznake priloženih spisa. Podaci o kretanju spisa ubilježit će se u odgovarajuće rubrike upisnika kod onog spisa kojem je drugi spis priložen.

(3) Ako se iz nekog spisa izdvoji koji dio, u osnovni spis uložit će se na odgovarajućem mjestu bilješka o tome gdje se taj dio spisa nalazi.

Poslovanje s predmetima vezanim za rok

Članak 30.

Spisi koji su u tijeku drže se u posebnom ormaru, sređeni po vrstama predmeta i rokovima u kojima treba obaviti pojedine službene radnje (ročišta i kalendari).

Obnova javnoovršiteljskih spisa

Članak 31.

(1) Ako se pojedini spisi ili dijelovi spisa izgube, oštete ili unište, u skladu s odredbama ovog članka pokrenut će se postupak za obnovu spisa ili pojedinih pismena (rekonstrukcija).

(2) Postupak za obnovu spisa neće se provesti ako je protekao rok do kojeg se čuvaju spisi na koje se odnosi prijedlog za obnovu.

(3) O prijedlogu za obnovu spisa javnog ovršitelja, na prijedlog zainteresirane stranke, javnog ovršitelja ili tijela s javnim ovlastima, odlučuje Komora.

(4) Rješenje Komore o odbijanju prijedloga za obnovu spisa je konačno i protiv njega se može pokrenuti upravni spor.

(5) Spis se obnavlja na temelju rješenja Komore kojim se dozvoljava pokretanje postupka za obnovu. Provedbu pojedinih radnji u postupku za obnovu spisa Komora može povjeriti javnom ovršitelju čiji spis treba obnoviti, zamjeniku ili vršitelju dužnosti javnog ovršitelja ili drugom javnom ovršitelju. Novi će spis nositi oznaku koju je imao spis ili pismeno koje se obnavlja.

(6) Ako se u postupku obnove, utvrdi da se obnova spisa ne može provesti niti djelomično radi nedostatka prijepisa, nestalih, oštećenih ili uništenih pismena, javni ovršitelj ili druga osoba iz stavka 5. ovog članka donijet će rješenje o obustavi postupka.

(7) Ako se u postupku obnove pojedinih pismena, utvrdi da se obnova ne može provesti radi nedostatka prijepisa, nestalih, oštećenih ili uništenih pismena, javni ovršitelj ili druga osoba iz stavka 5. ovog članka donijet će rješenje o obustavi postupka.

(8) Protiv rješenja iz stavka 6. i 7. ovoga članka dopuštena je žalba u roku od osam dana. O žalbi odlučuje Komora.

(9) Prigodom obnove spisa obnovit će se samo oni dijelovi ili pojedina pismena koji su važni s obzirom na razlog zbog kojih je odobren postupak za obnovu.

(10) Spis se obnavlja na temelju prijepisa nestalih, oštećenih ili uništenih pismena kojima raspolažu stranke ili sud, podataka iz upisnika i pomoćnih knjiga, a po potrebi i na temelju suglasnih iskaza stranaka i njihovih punomoćnika, svjedoka i drugih osoba koje su sudjelovale u poduzimanju radnji u povodu kojih je spis bio osnovan. Ponovit će se samo one radnje o kojima nema podataka ili o kojima ne postoje suglasne izjave navedenih osoba.

(11) Troškove obnove javnoovršiteljskog spisa snosi javni ovršitelj kod kojega se spis nalazio kad je nestao, uništen ili oštećen.

Kretanje spisa

Članak 32.

(1) Ako se spis privremeno dostavlja sudu ili drugom državnom tijelu ili se prilaže drugom spisu, u upisniku će se, u odgovarajućoj rubrici ili rubrici za primjedbe označiti nadnevak kada je i kome spis dostavljen.

(2) Dostavljeni ili privremeno priloženi spis upisat će se u popis poslanih i priloženih spisa koje treba vratiti.

Ulaganje dostavnica

Članak 33.

(1) Vraćene dostavnice i povratnice kojima je potvrđeno izvršenje dostave ulažu se, u pravilu, odmah u spis na koji se odnose.

(2) Dostavnice i povratnice koje služe kao dokaz o uručenju pošiljaka vezanih za rok prilažu se spisu i lijepe na izvornik akta, zapisnika ili drugog pismena na koji se odnose i čuvaju se u spisu.

V. PRIMANJE ISPRAVA, NOVCA I VRIJEDNOSNIH PAPIRA

Vrijeme primitka

Članak 34.

(1) Isprave, novac, vrijednosni papiri (javnoovršiteljski polozi) i drugi predmeti od vrijednosti primaju se u javnoovršiteljskom uredu u pravilu u radno vrijeme. Primitak pologa neposredno od stranaka javni ovršitelj može ograničiti na radno vrijeme određeno za primanje stranaka.

(2) Ograničenja iz stavka 1. ovoga članka ne odnose se na hitne slučajeve.

Ovlaštene osobe

Članak 35.

(1) Polog preuzima osobno javni ovršitelj ili osoba zaposlena u njegovom uredu koja je po Zakonu o javnim ovršiteljima ovlaštena poduzeti tu službenu radnju.

(2) Osoba koja je preuzela polog dužna ga je bez odgode upisati u Knjigu pologa.

Primanje isprava

Članak 36.

Isprave i ostali vrijednosni papiri popisuju se tako da se navodi njihovo svojstvo, izdavatelj, nadnevak i mjesto izdavanja te drugi podaci. Isprave se evidentiraju po komadima, bez označavanja vrijednosti.

Primanje gotovog novca

Članak 37.

(1) Gotov novac prima se preko Financijske agencije, banke, pošte ili neposredno u javnoovršiteljskom uredu.

(2) Javni ovršitelj neće primati uplate gotovog novca neposredno od stranaka, već će ih upućivati na uplatu putem njegovih računa iz članka 7. Zakona o javnim ovršiteljima. U tom će slučaju stranci predati podatke o broju računa na koje se ima izvršiti uplata, ime i prezime javnog ovršitelja, oznaku predmeta na koji se uplata odnosi i svrhu pologa i eventualnu specifikaciju.

(3) U opravdanim slučajevima javni ovršitelj može i neposredno primiti gotov novac, o čemu će stranci izdati potvrdu o primitku, a kopiju potvrde zadržati kao blagajnički dokument. Gotov novac javni će ovršitelj odmah, a najkasnije prvog sljedećega radnog dana uplatiti na odgovarajući račun.

(4) Ako se svrha pošiljke ne može utvrditi odnosno ako se ne može utvrditi na koju se pravnu stvar primljeni gotov novac ili vrijednosti odnose, pozvat će se pošiljatelj da u roku od tri dana objasni svrhu pošiljke ili da označi pravnu stvar na koju se odnosi, uz upozorenje da će mu se poslani novac vratiti na njegov trošak ako ne udovolji pozivu.

Primanje strane valute

Članak 38.

Ako je predmet pologa strana valuta, u popisu se navodi nominalna vrijednost strane valute, naziv izdavatelja, serija i broj te eventualni drugi podaci.

Primanje vrijednosnih papira

Članak 39.

(1) Vrijednosni papiri se popisuju tako da se navodi: država u kojoj je vrijednosni papir izdan, ime i naziv izdatnika, serija i broj vrijednosnog papira, iznos na koji talon glasi, kuponi što su povezani s vrijednosnim papirom i nadnevak realizacije.

(2) Ako je vrijednosni papir izdan u Republici Hrvatskoj, njegova se vrijednost označava u nominali. Ako vrijednosni papir nema sve kupone, tj. ako se prilikom unovčenja kupona osim kamata isplaćuje i dio glavnice, kao vrijednost će se označiti snižena vrijednost vrijednosnog papira.

(3) Ako se vrijednosnom papiru što je izdan u inozemstvu ne može odmah utvrditi vrijednost u domaćoj valuti, navest će se njegova nominalna vrijednost.

Primanje štednih i uložnih knjižica

Članak 40.

(1) Štedne i uložne knjižice popisuju se tako da se navede naziv pravne osobe koja ih je izdala, ime i prezime ulagatelja, broj štedne ili uložne knjižice i saldo na koji knjižica glasi, a eventualno i poseban znak (zaporka, vinkulacija).

(2) Vrijednost štedne ili uložne knjižice navest će se prema saldu koji pokazuje stanje knjižice, u nominalnom iznosu, ako se radi o štednoj ili uložnoj knjižici domaće pravne osobe.

(3) Ako je štednu ili uložnu knjižicu izdala inozemna pravna osoba pa se ne može utvrditi njena prava vrijednost, navest će se njena nominalna vrijednost u stranoj valuti.

Primanje dragocjenosti

Članak 41.

(1) Primljene dragocjenosti u nazočnosti stranke popisuje javni ovršitelj ili osoba zaposlena u njegovom uredu ovlaštena za poduzimanje te radnje.

(2) Primljeni predmeti popisat će se točno po komadima, kakvoći, količini, težini, obliku i sl., tako da se isključi svaka mogućnost zamjene. Zapisnik o popisu sastavit će se u dva primjerka, od kojih će se jedan uložiti u odgovarajući spis, a drugi u omot s popisanim dragocjenostima.

(3) Ako se popis iz bilo kojeg razloga ne može izvršiti, odredit će se sudski vještak koji će utvrditi o kakvim se dragocjenostima radi.

(4) Nakon popisa, dragocjenosti procjenjuje sudski vještak prema prometnoj vrijednosti koju imaju onoga dana kada su primljene.

(5) Troškove popisa i procjene utvrđuje javni ovršitelj. Javni ovršitelj prije popisa i procjene može od stranke zatražiti polaganje odgovarajućeg predujma.

Čuvanje pologa

Članak 42.

(1) Gotovinu koja je predana kao polog javni će ovršitelj čuvati na svom posebnom računu iz članka 7. stavka 3. Zakona o javnim ovršiteljima.

(2) Javni će ovršitelj čuvati gotovinu u svojoj blagajni samo ako gotovinu koju je primio neposredno od stranke ili poštom treba odmah isplatiti.

(3) Ako preuzeti iznos ne može biti isplaćen bez odgode, ili ako se ne može zadržati u javnoovršiteljskoj blagajni zbog propisa o blagajničkom maksimumu, položit će se na poseban račun javnog ovršitelja iz članka 7. stavka 3. Zakona o javnim ovršiteljima.

(4) Vrijednosti (dragocjenosti, vrijednosni papiri i isprave) koje su u vezi provedbe ovrhe položene kod javnog ovršitelja stavljaju se u posebne omote na kojima se s vanjske strane ispisuje poslovni broj spisa, pravna stvar na koju se odnose, specifikacija sadržaja omota, ime i prezime odnosno naziv ili tvrtka deponenta, a posebni omoti pohranjuju u sigurnosne blagajne u javnoovršiteljskim uredima.

(5) Zajedno s predmetima pologa, u omot se stavlja primjerak zapisnika o popisu i procjeni.

(6) Za iznajmljivanje sefa javni će ovršitelj sklopiti s bankom poseban ugovor u kojemu će se odrediti uvjeti korištenja sefa.

Polozi na čuvanju kod drugih osoba

Članak 43.

(1) Polozi koji se zbog svog opsega ne mogu čuvati kod javnog ovršitelja ili u banci, povjerit će se na čuvanje osobi koja je po posebnim propisima ovlaštena za čuvanje takvih pologa.

(2) Prije nego što polog preda osobi iz stavka 1. ovoga članka, javni će ovršitelj zatražiti od stranke da položi predujam za troškove čuvanja i rukovanja.

(3) Prije nego što povjeri predmet pologa određenoj osobi radi čuvanja, javni će ovršitelj izvršiti popis i procjenu pologa i o tome sastaviti zapisnik u tri primjerka, od kojih će se jedan uložiti u odgovarajući spis, jedan predati stranci, a treći predati čuvaru zajedno s predmetom pologa. O povjeravanju predmeta na čuvanje određenoj osobi sastavit će se ugovor kojim će se utvrditi troškovi čuvanja, tko ih je dužan naknaditi odnosno da li se predujmljuju ili će naknadno biti isplaćeni iz položenog predujma.

(4) Primitak pologa na čuvanje prema odredbama stavka 2. i 3. ovoga članka upisat će se u rubriku primjedbi Knjige pologa.

Vraćanje pologa

Članak 44.

(1) Novac i vrijednosti koji su položeni kod javnog ovršitelja ili na posebnom računu javnog ovršitelja za druge osobe u banci ili u sefu u banci, vraća javni ovršitelj.

(2) Novac se isplaćuje na blagajni javnog ovršitelja, poštom ili preko banke. Novac koji se nalazi na posebnom računu javnog ovršitelja iz članka 7. stavka 3. Zakona o javnim ovršiteljima isplaćuje se na temelju odgovarajućeg naloga javnog ovršitelja.

(3) Vrijednosni papiri, dragocjenosti i drugi predmeti vraćaju se neposredno davatelju pologa.

(4) O vraćanju vrijednosti neposredno davatelju pologa sastavlja se poseban zapisnik. Taj se zapisnik čuva i kao knjigovodstvena isprava.

(5) Ako se vrijednosti vraćaju poštom, javni će ovršitelj u prisutnosti dva svjedoka utvrditi zapisnički sadržaj pošiljke, zatvoriti je i u njihovoj prisutnosti predati pošti na otpremu.

(6) Osoba kojoj je povjereno čuvanje sudskog pologa može polog izdati samo osobi koju je za to ovlastio javni ovršitelj, uz uvjete i na način koje je odredio javni ovršitelj, odnosno u skladu s ugovorom o depozitu.

(7) Moguće zapreke za izdavanje javnoovršiteljskih pologa ili za pojedine pravne poslove u vezi s njima (zabrana otuđenja ili opterećenja) ili za pojedine poslove rukovanja koji se ponavljaju, evidentirat će se zabilježbom u rubrici primjedbe Knjige pologa.

(8) U slučaju kada je određena ovrha prodajom pologa, odluka o prodaji pologa će se dostaviti javnom ovršitelju, koji će u rubrici primjedbe Knjige pologa zabilježiti da je na pologu određena ovrha.

Članak 45.

Na vođenje poslovnih knjiga za novčano i materijalno poslovanje sa strankama na odgovarajući način se primjenjuju propisi kojima se uređuje takvo poslovanje.

VI. JAVNOOVRŠITELJSKI PEČAT, ŽIG I POTPIS

Pečat i žig

Članak 46.

(1) Pečat i žig javnog ovršitelja su okruglog oblika, sadrže grb Republike Hrvatske, ime i prezime javnog ovršitelja, naziv »javni ovršitelj« i naziv mjesta u kojem je službeno sjedište javnog ovršitelja.

(2) Pečat za tintu, promjera 38 mm, javni ovršitelj može otiskivati u crnoj, tamno plavoj ili ljubičastoj tinti.

(3) Žig je izrađen od metala promjera 38 mm, otiskivat će se u crvenom vosku.

(4) Suhi žig je promjera 38 mm.

(5) Pečatima i žigom mogu rukovati samo javni ovršitelj i ovlaštena osoba u njegovom uredu.

(6) Pečati i žigovi moraju se držati zaključani.

(7) Pečati i žigovi naručuju se putem općinskog suda na čijem području javni ovršitelj ima sjedište.

(8) Pečati i žigovi naručuju se, izrađuju i uništavaju sukladno Zakonu o javnim ovršiteljima, Zakonu o pečatima i žigovima s grbom Republike Hrvatske (»Narodne novine« broj 33/95.), te Pravilniku za primjenu Zakona o pečatima i žigovima s grbom Republike Hrvatske (»Narodne novine« broj 93/95.)

(9) Javni ovršitelj može u svom radu koristiti štambilje ako se njihovom uporabom olakšava i pojednostavljuje poslovanje. Ogledne obrasce takvih štambilja utvrdit će Komora. Te se štambilje neće ovjeravati.

Ovjera potpisa javnog ovršitelja i drugih ovlaštenih osoba u njegovom uredu

Članak 47.

(1) Odmah nakon što položi prisegu javni je ovršitelj dužan ovjeriti svoj potpis kod općinskog suda na čijem području ima službeno sjedište.

(2) Potpis javnog ovršitelja ovjerava, na pisani zahtjev javnog ovršitelja, predsjednik suda iz stavka 1. ovoga članka, sastavljanjem posebnog zapisnika u kojemu će biti utvrđen potpis javnog ovršitelja koji će on koristiti u svom radu. Zapisnik će potpisati predsjednik suda, zapisničar i javni ovršitelj. Ovjereni primjerak zapisnika predat će se javnom ovršitelju.

(3) Na način predviđen u stavku 2. ovoga članka ovjeravat će se i potpisi drugih osoba zaposlenih u javnoovršiteljskom uredu ovlaštenih za poduzimanje određenih službenih radnji.

VII. JAVNOOVRŠITELJSKA NATPISNA PLOČA

Natpisna ploča

Članak 48.

(1) Na zgradi u kojoj je smješten javnoovršiteljski ured mora biti istaknut naziv »Javni ovršitelj«.

(2) Naziv »Javni ovršitelj« ispisuje se na posebnoj staklenoj ploči pravokutnog oblika, dimenzija 45 x 25 cm. Natpisna se ploča može izraditi u drugoj veličini, boji i od drugog materijala ako za to postoje posebni razlozi.

(3) Natpisna ploča sadrži grb i naziv Republike Hrvatske, ime i prezime, adresa ili sjedište javnog ovršitelja. Tekst mora biti napisan velikim slovima u zlatnoj boji na crnoj podlozi.

(4) Natpisna ploča pričvršćuje se na desnoj strani zgrade uz glavni ulaz.

(5) Odobrenje za izradu ili zamjenu natpisne ploče daje općinski sud na čijem području je službeno sjedište javnog ovršitelja, a u slučaju iz stavka 2. ovoga članka potrebna je prethodna suglasnost Ministarstva.

VIII. JAVNOOVRŠITELJSKE PRISTOJBE, NAGRADA I NAKNADA TROŠKOVA

Naplata i poništavanje pristojbenih biljega

Članak 49.

(1) Pristojbeni biljezi lijepe se na prvoj strani, u pravilu u desnom gornjem uglu, primjerka koji ostaje u arhivu javnog ovršitelja, a ako to nije moguće, onda ispod teksta odnosno na poleđini tog primjerka. Iznimno pristojbeni biljezi mogu se nalijepiti na posebnom listu papira na kojemu će se naznačiti broj spisa i službena radnja u povodu koje je pristojba naplaćena.

(2) Pristojbeni biljezi poništavaju se prema postojećim propisima. Pri tome pazit će se na to da se ne ošteti tekst pismena. Ispod nalijepljenih biljega stavit će se bilješka da su nalijepljeni u određenom iznosu i poništeni. Ako su pristojbeni biljezi nalijepljeni na posebnom listu u spisu, ta će se bilješka staviti na tom listu i na pismenu koje ostaje u arhivi javnog ovršitelja uz oznaku broja tog lista u spisu. Bilješku će potpisati osoba koja je biljege nalijepila.

(3) Ako su pristojbe plaćene uplatom na određeni račun, na pismenu u povodu kojega je pristojba plaćena zabilježit će se nadnevak i iznos uplate, a potvrda o uplati prilijepit će se uz primjerak pismena u povodu kojega je pristojba plaćena.

(4) Spis se ne može arhivirati dok javni ovršitelj svojim potpisom ne potvrdi da su sve potrebne pristojbe naplaćene i propisno poništene odnosno da je pokrenut postupak radi njihove prisilne naplate. Na prednjoj strani omota spisa koji se arhivira stavit će se u gornjem desnom uglu ispod oznake spisa bilješka da je pristojba naplaćena ili prijava podnesena.

Oslobođenje od plaćanja pristojbi i drugih troškova

Članak 50.

(1) Oslobođenje od plaćanja pristojbi i drugih troškova označit će se na omotu spisa na lijevom gornjem uglu, a na pismenima u spisu na mjestu određenom za lijepljenje pristojbenih biljega stavljanjem bilješke da je oslobođeno od pristojbi ili da je oslobođeno od plaćanja troškova.

(2) Ako je stranka oslobođena plaćanja troškova za poduzimanje službenih radnji glede kojih javni ovršitelj može tražiti naknadu od suda, u spis će se uložiti Popis troškova (Obrazac broj 5) u koji će se upisivati ti troškovi. Taj će popis troškova javni ovršitelj priložiti zahtjevu sudu za naknadu troškova.

Polaganje predujma za troškove službenih radnji

Članak 51.

Ako je javni ovršitelj u vezi s poduzimanjem određene službene radnje ovlašten zatražiti od stranke polaganje određenog predujma, on će stranci, na njen zahtjev, predati pismeni poziv za uplatu predujma, u kojemu će, između ostalog, navesti njeno ime i prezime odnosno naziv ili tvrtku i adresu, kratki opis radnje koju treba poduzeti, iznos koji treba predujmiti te rok do kojeg treba predujam položiti. Nakon što stranka položi predujam, njoj će se o tome izdati potvrda, a u spis će se uložiti obračunski list (Obrazac broj 6) za polagatelja i u njega upisati položen iznos.

Nagrada

Članak 52.

Javni ovršitelj dužan je svakoj stranci izdati potvrdu o naplaćenoj nagradi i troškovima za obavljenu službenu radnju, a kopiju te potvrde uložiti u spis.

IX. JAVNOOVRŠITELJSKA STATISTIKA I IZVJEŠTAJI

Javnoovršiteljska statistika

Članak 53.

(1) Javni je ovršitelj dužan dostavljati statističke podatke o svom radu na propisanim tiskanicama i obrascima (statističkim listovima, izvještajima i sl.). Statistički izvještaji popunjavaju se po posebnim propisima na temelju podataka iz pojedinih upisnika, spisa i na drugi način. Popunjeni statistički listovi i izvještaji dostavljaju se nadležnim tijelima u određenim rokovima.

(2) Javni je ovršitelj dužan najkasnije do kraja siječnja tekuće godine podnijeti Ministarstvu i Komori izvješće o svom radu za prethodnu godinu.

X. JAVNOOVRŠITELJSKI ARHIV

Arhiviranje i izdavanje arhiviranih spisa

Članak 54.

(1) Nakon što službena radnja u povodu koje je spis bio osnovan bude obavljena, javni će ovršitelj pregledati spis i, ako utvrdi da se u njemu nalaze sva pismena koja se u njemu trebaju nalaziti, a osobito da su prikupljene dostavnice i povratnice o izvršenim dostavama, te da su naplaćene pristojbe odnosno da je pokrenut postupak radi njihove naplate odredit će njegovo arhiviranje.

(2) Prije stavljanja spisa u arhiv izdvojit će se priloženi spisi. U takvom će se slučaju u upisnicama, popisima pismena i na omotima spisa precrtati bilješke kojima je označeno prilaganje spisa.

(3) Prije stavljanja spisa u arhiv u spis i na njegov omot stavit će se bilješka o naplaćenoj pristojbi odnosno da je podnesena prijava za naplatu pristojbe i u spis uložen primjerak izvještaja o neplaćenim pristojbama s potvrdom nadležnog tijela o primitku primjerka tog izvještaja.

(4) Spisi se arhiviraju u prostoriji za arhivu tako da se slažu u posebne fascikle za pojedine vrste upisnika po rednim brojevima određenih godišta. Na prednjoj strani fascikla stavit će se oznaka upisnika te brojevi spisa koji se u njima nalaze.

(5) Javni ovršitelj dužan je voditi preglednu tablicu s podacima gdje se čuvaju pojedine vrste spisa.

(6) Pojedini spisi povijesnog, znanstvenog, kulturnog ili drugog općedruštvenog značaja mogu se čuvati izdvojeno od ostalih spisa u posebnom ormaru, kasi ili trezoru, složeni po godištima i njihovoj važnosti, u posebnim fasciklima na kojima će se s vanjske strane označiti godišta spisa koji se nalaze u fasciklu. U općem arhivu na mjesto na kojem bi se trebao čuvati izdvojeni spis uložit će se list papira s bilješkom o mjestu gdje se spis čuva. U upisniku u kojem je takav spis upisan naznačit će se gdje se on nalazi.

(7) Javni će ovršitelj voditi posebnu evidenciju izdanih spisa iz arhiva (Obrazac broj 7), u koju će se upisivati svi spisi izdani iz arhiva, s naznakom nadnevka kad su izdani, gdje se nalaze i, po mogućnosti, kad bi se trebali vratiti.

Čuvanje i izdvajanje arhivskog materijala

Članak 55.

(1) Spisi stavljeni u arhiv slažu se u odgovarajuće ormare tako da budu zaštićeni od vlage, požara, prašine, gubitka i oštećenja.

(2) Arhivski materijal (pojedini spisi, grupa spisa) čuva se i izdaje po posebnim propisima o čuvanju, prikupljanju i povremenom izdavanju arhivskog materijala te po odredbama ovoga Poslovnika.

(3) Trajno se čuvaju upisnici i imenici koje je javni ovršitelj dužan voditi sukladno Zakonu o javnim ovršiteljima i ovom Poslovniku.

(4) Spisi u kojima je nekretnina, kao predmet ovrhe prodana, čuvaju se trideset godina računajući od dana dovršetka postupka.

(5) Ostali spisi čuvaju se jedanaest godina računajući od dana dovršetka postupka.

(6) Odredbe stavaka 1. do 5. ovoga članka na odgovarajući se način primjenjuju na spise u elektroničkom obliku ako posebnim popisima nije drukčije određeno.

XI. PRIJELAZNE I ZAVRŠNE ODREDBE

Članak 56.

Do osnivanja Komore javnih ovršitelja poslove i akte iz nadležnosti Komore obavljat će odnosno donositi Ministarstvo.

Članak 57.

Ovaj Poslovnik stupa na snagu osmoga dana od dana objave u »Narodnim novinama«.

Klasa: 011-01/10-01/253

Urbroj: 514-03-01-03/1-11-3

Zagreb, 12. travnja 2011.

Ministar
Dražen Bošnjaković, v. r.

[Obrazac broj 1 – Obrazac broj 7](dodatni/414959.pdf)

Ostalo, NN 47/2011-1075